U Poreču, 8. srpnja 2024.

**-PRIOPĆENJE ZA MEDIJE**

***POREČ 1.500 sudionika na Europskom kupu u twirlingu***

Poreč će od 9. do 14. srpnja 2024. biti domaćin europskog kupa u twirlingu, **WBTF European Twirling Cup 2024**. koji će se održati u sportskoj dvorani Žatika. **WBTF European Twirling Cup 2024** okupit će najbolje twirling natjecateljice i natjecatelje iz cijele Europe, koji će se natjecati u različitim kategorijama i pokazati svoje vještine u ovoj zahtjevnoj i elegantnoj sportskoj disciplini.

Program su na današnjoj konferenciji za medije predstavili gradonačelnik Poreča, **Loris Peršurić** i direktor Turističke zajednice grada Poreča, **Nenad Velenik**, te predstavnica organizatora, **Marina Mihelčić**, predsjednica Hrvatskog twirling Saveza.

Twirling je disciplina koja se izvodi uz glazbu, pojedinačno ili u skupinama i u posljednje je vrijeme vrlo popularan širom svijeta. Nastao je iz mažoretskih elemenata, a objedinjuje neke od elemenata ritmičke gimnastike, plesne korake i virtuoznu vrtnju mažoretskog štapa. Uvježbavaju se i baletni koraci kao i elementi iz modernih i latino-američkih plesova.

Poreč se profilira kao najznačajnije sportsko središte Hrvatske, s velikim brojem natjecanja i kampova za vrhunske sportaše i rekreativce u brojnim sportovima tijekom cijele godine, a ovime još jednom postaje i veliko središte Europe i to za twirling. Uvijek smo zadovoljni kada se sportaši vraćaju u naš grad, pa tako i ovaj put, jer Poreč je već nekoliko puta bio domaćin velikim međunarodnim natjecanjima u twirlingu i mažoret plesu. Svima organizatorima, natjecateljima, njihovim obiteljima želim da se ugodno osjećanju u našem gradu i puno sreće i uspjeha u natjecanjima, rekao je **gradonačelnik Loris Peršurić.**

Direktor Turističke zajednice grada Poreča **Nenad Velenik**, izrazio je zadovoljstvo što je Poreč domaćin ovog prestižnog sportskog događaja, istaknuvši važnost takvih manifestacija za promociju grada kao vrhunske turističke destinacije. Naglasio je da će Twirling Cup privući natjecatelje i posjetitelje iz cijele Europe, čime će dodatno doprinijeti lokalnom turizmu i ekonomiji.

Predsjednica Hrvatskog Twirling Saveza **Marina Mihelčić**, istaknula je kako je Twirling Cup izvanredna prilika za promociju sporta i njegovih vrijednosti, dodavši kako se Poreč već ranije dokazao kao odličan domaćin kojemu se sportaši uvijek rado vraćaju. Uz dvoranu Žatika, natjecatelji će koristiti i druge sportske dvorane koje su ima na raspolaganju u Poreču te je pozvala sve građane da podrže natjecatelje i uživaju u spektakularnim izvedbama. Službeno je otvorenje sutra od 13 sati.

TURISTIČKA ZAJEDNICA

GRADA POREČA

*Molimo Vas da priopćenje objavite u Vašem mediju*